สรุปภาวะตลาดต่างประเทศ ประจำวันที่ 31 ม.ค. 2565
สรุปภาวะตลาดต่างประเทศ ประจำวันที่ 31 ม.ค. 2565
1 ก.พ. 2565

ดัชนีดาวโจนส์ตลาดหุ้นนิวยอร์กปิดพุ่งขึ้นในวันจันทร์ (31 ม.ค.) เนื่องจากนักลงทุนเข้าช้อนซื้อหุ้นกลุ่มเทคโนโลยี โดยเฉพาะหุ้นเน็ตฟลิกซ์และหุ้นเทสลาที่พุ่งขึ้นกว่า 10% หลังได้รับการปรับเพิ่มน้ำหนักความน่าลงทุนจากนักวิเคราะห์ นอกจากนี้ ตลาดยังได้แรงหนุนจากการพุ่งขึ้นของหุ้นโบอิ้ง ซึ่งเป็น 1 ใน 30 หลักทรัพย์ที่ใช้คำนวณดัชนีดาวโจนส์
ดัชนีเฉลี่ยอุตสาหกรรมดาวโจนส์ปิดที่ 35,131.86 จุด เพิ่มขึ้น 406.39 จุด หรือ +1.17%, ดัชนี S&amp;P500 ปิดที่ 4,515.55 จุด เพิ่มขึ้น 83.70 จุด หรือ +1.89% และดัชนี Nasdaq ปิดที่ 14,239.88 จุด เพิ่มขึ้น 469.31 จุด หรือ +3.41%
ตลาดหุ้นยุโรปปิดบวกในวันจันทร์ (31 ม.ค.) ซึ่งเป็นวันสุดท้ายของการซื้อขายในเดือนม.ค. โดยได้แรงหนุนจากการปรับตัวขึ้นของหุ้นกลุ่มเทคโนโลยี ขณะที่นักลงทุนจับตาการประชุมกำหนดนโยบายการเงินของธนาคารกลางอังกฤษและธนาคารกลางยุโรปในวันพฤหัสบดีนี้ รวมถึงความตึงเครียดทางการเมืองระหว่างรัสเซียและยูเครน
ดัชนี Stoxx Europe 600 ปิดที่ 468.88 จุด เพิ่มขึ้น 3.33 จุด หรือ +0.72%
ดัชนี CAC-40 ตลาดหุ้นฝรั่งเศสปิดที่ 6,999.20 จุด เพิ่มขึ้น 33.32 จุด หรือ +0.48%, ดัชนี DAX ตลาดหุ้นเยอรมนีปิดที่ 15,471.20 จุด เพิ่มขึ้น 152.25 จุด หรือ +0.99% และดัชนี FTSE 100 ตลาดหุ้นลอนดอนปิดที่ 7,464.37 จุด ลดลง 1.70 จุด หรือ -0.02%
ตลาดหุ้นลอนดอนปิดลบเล็กน้อยในวันจันทร์ (31 ม.ค.) โดยถูกกดดันจากการปรับตัวลงของหุ้นกลุ่มเหมืองแร่และกลุ่มเฮลท์แคร์ ขณะที่นักลงทุนจับตาการประชุมนโยบายการเงินของธนาคารกลางอังกฤษ (BoE) ในวันพฤหัสบดีนี้ ซึ่งคาดว่า BoE จะปรับขึ้นอัตราดอกเบี้ย 0.50% เป็นครั้งที่ 2 ติดต่อกัน เพื่อลดแรงกดดันด้านเงินเฟ้อที่เพิ่มขึ้น
ดัชนี FTSE 100 ตลาดหุ้นลอนดอนปิดที่ 7,464.37 จุด ลดลง 1.70 จุด หรือ -0.02% แต่ปรับตัวขึ้น 1.1% ในเดือนม.ค.
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันจันทร์ (31 ม.ค.) และพุ่งขึ้นกว่า 17% ตลอดเดือนม.ค. โดยได้แรงหนุนจากการคาดการณ์ที่ว่าตลาดน้ำมันโลกจะเผชิญภาวะตึงตัว อันเนื่องมาจากความขัดแย้งทางการเมืองระหว่างประเทศ
ทั้งนี้ สัญญาน้ำมันดิบ WTI ส่งมอบเดือนมี.ค. เพิ่มขึ้น 1.33 ดอลลาร์ หรือ 1.5% ปิดที่ 88.15 ดอลลาร์/บาร์เรล และปรับตัวขึ้น 17.2% ในเดือนม.ค.
ส่วนสัญญาน้ำมันดิบเบรนท์ (BRENT) ส่งมอบเดือนมี.ค. เพิ่มขึ้น 1.18 ดอลลาร์ หรือ 1.3% ปิดที่ 91.21 ดอลลาร์/บาร์เรล และพุ่งขึ้น 17.3% ในเดือนม.ค.
สัญญาทองคำตลาดนิวยอร์กปิดบวกในวันจันทร์ (31 ม.ค.) โดยตลาดฟื้นตัวจากการที่นักลงทุนช้อนซื้อเก็งกำไร หลังจากราคาทองร่วงลงอย่างหนักในช่วงที่ผ่านมา นอกจากนี้ สถานการณ์ตึงเครียดในยูเครนยังเป็นปัจจัยหนุนแรงซื้อทองคำในฐานะสินทรัพย์ที่ปลอดภัย
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 9.80 ดอลลาร์ หรือ 0.6% ปิดที่ 1,796.40 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 9 เซนต์ หรือ 0.4% ปิดที่ 22.393 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 14.2 ดอลลาร์ หรือ 1.4% ปิดที่ 1,020.80 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 19.50 ดอลลาร์ หรือ 0.8% ปิดที่ 2,355.80 ดอลลาร์/ออนซ์
ดอลลาร์สหรัฐอ่อนค่าแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กในวันจันทร์ (31 ม.ค.) เนื่องจากนักลงทุนเทขายทำกำไร หลังจากดอลลาร์พุ่งขึ้นแตะระดับสูงสุดในรอบกว่า 1 ปีเมื่อวันศุกร์ อันเป็นผลมาจากกระแสคาดการณ์ที่ว่าธนาคารกลางสหรัฐ (เฟด) จะปรับขึ้นอัตราดอกเบี้ยในเวลาที่รวดเร็วขึ้นเพื่อสกัดกั้นอัตราเงินเฟ้อ
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.64% แตะที่ 96.65 เมื่อคืนนี้